## L’aeroport de Castelló registra 38.122 passatgers en juny i tanca el seu millor primer semestre amb un creixement del 10 %

*** De gener a juny es comptabilitzen 135.155 passatgers, que acosten l’aeroport a l’objectiu d’arribar als 300.000 enguany
* El conseller Vicente Martínez Mus destaca l’aeroport com a infraestructura clau per al desenrotllament, la connectivitat i la internacionalització de Castelló**

L’aeroport de Castelló ha registrat en juny 38.122 passatgers, el seu resultat més alt en este mes. El balanç del primer semestre de l’any també és el millor en nombre d’usuaris, amb un creixement de més del 10 % respecte a 2024.

El conseller de Medi Ambient, Infraestructures i Territori, Vicente Martínez Mus, ha assegurat que les xifres de passatgers “ratifiquen que l’aeroport es troba en el millor any de la seua trajectòria i que avança de manera adequada cap a l’objectiu dels 300.000 passatgers anuals per a 2025”.

El conseller ha manifestat que l’evolució positiva de l’aeroport “el reafirma com una infraestructura clau per al desenrotllament, la connectivitat i la internacionalització de la província de Castelló”.

Els 38.122 passatgers registrats en juny suposen un augment del 12 % respecte al mateix mes de l’any anterior.

En l’acumulat de gener a juny es comptabilitzen 135.155 passatgers, davant dels 122.051 que es van registrar en el primer semestre de 2024, la qual cosa suposa un increment de més del 10 %.

L’aeroport de Castelló opera en este 2025 el major nombre de rutes regulars de la seua trajectòria, 14 en total, de les quals ja en funcionen 13: Berlín, Milà, Budapest, Cracòvia, Düsseldorf Weeze, Brussel·les, Londres, Bucarest, Cluj, Porto, Bilbao, Astúries i Madrid. Només falta per incorporar-se la nova de Palma, que arranca el pròxim 18 de juliol.

L’aeroport ha programat en la campanya estival, que comprén des de final de març fins a final d’octubre, més de 1.600 vols regulars amb una oferta de 270.000 places. La conjunció de les 14 rutes operatives genera fins a 64 vols setmanals.

Fecha: 06/07/2025